Papersnake/gushiwen huggingface dataset:
河南崔尹即安喜从兄宜于室家四十馀岁…因成绝句
权德舆（唐代）

五色金光鸾凤飞，三川墨妙巧相辉。

尊崇善祝今如此，共待曾玄捧翟衣。
碌碌行寄保昌县丞童豫
孙蕡（明代）

碌碌复碌碌，驰驱半世为斗粟。去年腊尽江左边，今春又驾江南船。

家贫每畏别离苦，不知携累还颠连。炎云四月关门道，青泥滑滑杂流潦。

黄梅雨里钩辀啼，瘦妻前僵子后倒。君时相见能相怜，自出床头官俸钱。

东家蹇驴觅借我，使我枯槁回春妍。贫贱结交常草草，多难逢君识君好。

不得与君长周旋，关门长望令人老。
东平留赠狄司马
高适（唐代）

古人无宿诺，兹道以为难。
万里赴知己，一言诚可叹。
马蹄经月窟，剑术指楼兰。
地出北庭尽，城临西海寒。
森然瞻武库，则是弄儒翰。
入幕绾银绶，乘轺兼铁冠。
练兵日精锐，杀敌无遗残。
献捷见天子，论功俘可汗。
激昂丹墀下，顾盼青云端。
谁谓纵横策，翻为权势干。
将军既坎壈，使者亦辛酸。
耿介挹三事，羁离从一官。
知君不得意，他日会鹏抟。
次韵棠美甥昼眠
晁补之（宋代）

炎歊暂卧北窗凉，更觉甘如饭稻粱。
宰我粪墙讥敢避，孝先经笥谑兼忘。
忧虞心谢知更雁，安稳身如挂角羊。
要识熙熙不争竞，华胥别是一仙乡。
缘识
宋太宗（宋代）

照耀乾坤大道光，神仙隐见不相妨。
非凡非圣能回向，始信三天日月长。
临安访古十首 其四 锦溪
张昱（元代）

钱王功业与天齐，百里旌旗照此溪。彼此波中铺锦后，至今光景净无泥。
送程给事知越州
李中师（宋代）

山藩宠进白云司，台札仍欣得告归。
苏子佩虎钮，腰龟緺，
列城旗鼓随高牙，兰亭一水近馆娃。
乃今衣绣先过家，秋风从此生蒹葭。
舟五百里行荷花，西陵渡口晓{左山右含}谺，
飞楼想到期及瓜。恩先甘雨满菑畲，
讼逐笔止庭不哗。秦山千仞高无加，
昼望蓬莱挹仙霞。鉴湖万顷淼无涯，
夜看牛斗乘星槎。平林摘笋崖撷茶，
酒胾泉美而鱼嘉。醒吟醉墨斗天葩，
此乐未可岁月赊。玉皇赭案香飘斜，
匹马赴召且复挝。民贪惠政空叹嗟，
重见尨眉出若邪。
商妇词十首
刘克庄（宋代）

昔梦随君去，犹疑在我傍。
素惭倾国色，旋学入时妆。
钱谷千山烟雨即用图间原韵
弘历（清代）

后溪水已涨，前溪路复幽。蓑笠一身雨，生涯半叶舟。
蝶恋花
欧阳修（宋代）

水浸秋天风皱浪。缥缈仙舟，只似秋天上。和露采莲愁一饷。看花却是啼妆样。

折得莲茎丝未放。莲断丝牵，特地成惆怅。归棹莫随花荡漾。江头有个人想望。
题太玄观
储光羲（唐代）

门外车马喧，门里宫殿清。行即翳若木，坐即吹玉笙。

所喧既非我，真道其冥冥。
和陶渊明归田园居六诗 其一
陈造（宋代）

一室类蜂房，为食来穷山。仅救饥火煎，跋履恐彫年。

平生丘壑饥，回首鱼脱渊。乡居何许家，菰茭满中田。

有儿可耕牧，枉滞章句间。昨日鹊啅馀，雁书忽堕前。

云集南荡工，数灶腾青烟。书卖犹可市，前功戒颓颠。

官业讵宜老，倦客志在闲。置书命鸱夷，心事今泰然。
拨闷
多炡（明代）

雨暗春城十万家，强搘髤几到栖雅。
峭风欲阁游人屐，吹尽墙头柰子花。
五哀诗故尚书虞部员外郎知制诰贬莱州司马渤
王禹偁（宋代）

文自咸通後，流散不复雅。
因仍历五代，秉笔多艳冶。
高公在紫历，滥觞诱学者。
自此遂彬彬，不荡亦不野。
惜哉伤躁进，忤旨出阁下。
吾君登大宝，兑泽连霶洒。
均阳又淮阳，移徙曾不暇。
遂无牵复命，虚偶文明化。
何路得自新，赍志入长夜。
人谓责太深，终于郡司马。
怀同舍石天民编修
陈傅良（宋代）

山阴不得见，见期在东阳。
东阳忽岁华，欲往又阻长。
贻书辄无报，有便复寄将。
以君懒於书，我岂望得当。
永怀十年别，动止曾莫详。
君貌今何如，孰与我老苍。
就使白发同，脚力谁弱强。
日饭米多少，饮酒可几觞。
尚能甘寝耶，比之昔对床。
嫂氏亦晚景，吾妇伯姊行。
为君过客频，膏沐当不常。
有儿若干人，已未胜冠裳。
但要能譍门，勿问鄙与臧。
一纸细说似，慰此遥相望。
末乃及田舍，何有还何亡。
丞郡禄已厚，岂不可小康。
忆昔夜梦君，托交少年场。
竦身而欣髯，眸子烱烱光。
依然论时事，悲壮泪以滂。
我方闭门嬉，谒至即暂忙。
婆娑松竹下，细数秋叶黄。
旧志益凋落，群书半遗忘。
请君勿他及，却使我意伤。
次韵邢敦夫秋怀十首
秦观（宋代）

匠氏构明堂，百材入斤斧。
傥非豫章栋，冗长亦焉取。
英英范与苏，器识兼文武。
胡为先一州，不用作霖雨。
送叶梦锡赴荆南
韩元吉（宋代）

南郡开边古上流，君王侧席用嘉谋。
壮怀何止入云梦，雄略行看半九州。
风劲鼓声连岸动，雪晴江影与天浮。
一樽莫作新亭语，勋业归庸尚黑头。
留题太平寺
强至（宋代）

乡落少人烟，精庐独岿然。
香花真佛界，栋宇始唐年。
鸟啄斋馀食，僧参夜半禅。
清凉数亩地，已是隔尘缘。
句 其一
陈抟（宋代）

蚕月桑叶青，莺时柳花白。
桂枝香 望九华
吴敬梓（清代）

帆帆乍落。见黛色黏天，九峰堪削。铺岸鱼衣如绣，水荭参错。

帆回柁转斜阳里，又依然、江天寥廓。嵌空石厂，诛茅畦町，簇义搀桷。

念客里、风光不恶。又斗茶时候，红莎绿蒻。何日丹炉，锻灶结庐林薄。

终南太华都休问，只思寻深洞岩壑。几行沙鸟，几双社燕，几声风鹤。
多病
王迈（宋代）

客问新来况，新来病更多。
忧时添老色，愠小损天和。
不是梦华境，祗寻安乐窝。
年丰米犹贱，加饭笑廉颇。
送徐仲洪尉南安八首
彭龟年（宋代）

椎牛酌酒是民顽，明约科条墟里间。
若更宽他衣食路，桑间陌上自闲闲。
题刘将军雁二首
黄庭坚（宋代）

滕王蛱蝶双穿花，东丹胡马歕胡沙。
祁连将军一笔雁，生不并世俱名家。
和黄执礼六首
胡寅（宋代）

浮生均是大槐宫，永日聊便竹簟风。
若要语言求要妙，犹将笔墨画虚空。
一区聊寄尘嚣外，万景皆归眺望中。
敢似越鸡孵鹄卵，正惭云将问鸿蒙。
上集贤钱侍郎
释宇昭（宋代）

解职因求养，清名冠集贤。
优游书府里，谈笑板舆前。
鹤氅朝时脱，山图卧处悬。
江僧间独访，时得话林泉。
寄于少监
方干（唐代）

修持清苦振佳声，众鸟那知一鹗情。蹑履三千皆后学，

抟风九鹗即前程。名将日月同时朽，身是山河应数生。

从此云泥更悬阔，渔翁不合见公卿。
题陈道古留远堂
林希逸（宋代）

乾坤不毁易宁熄，风月常新诗岂亡。可但功名须久远，也知道味更深长。

留题底要穷东野，取友何如贤季方。料得对床吟乐处，平章欧蔡到程张。
鸢飞鱼跃
曹于汴（明代）

鸢鱼吟罢此心开，色色如斯莫更猜。窗草驴鸣同意思，古人才是诵诗来。
伤春
陈与义（宋代）

庙堂无策可平戎，坐使甘泉照夕烽。
初怪上都闻战马，岂知穷夕看飞龙。
孤臣霜发三千丈，每岁烟花一万重。
稍喜长沙向延阁，疲兵敢犯犬羊锋。
饮茶歌
李光（宋代）

朝来一饱万事足，鼻息齁齁眠正熟。忽闻剥啄谁叩门，窗外萧萧风动竹。

起寻幽梦不可追，旋破小团敲碎玉。山东石铫海上来，活火新泉候鱼目。

汤多莫使云脚散，激沸须令面如粥。嗜好初传陆羽经，品流详载君谟录。

轻身换骨有奇功，一洗尘劳散昏俗。卢仝七盌吃不得，我今日饮亦五六。

修仁土茗亦时须，格韵卑凡比奴仆。客来清坐但饮茶，壑源日铸新且馥。

炎方酷热夏日长，曲蘖薰人仍有毒。古来饮流多丧身，竹林七子俱沉沦。

饮人以狂药，不如茶味真。君不见古语云，欲知花乳清泠味，须是眠云卧石人。
答翁权教
刘克庄（宋代）

铁庵同队亦同庚，鹏鷃}逍遥各问程。
渠梦南柯曾富贵，君归西洛作耆英。
戴花未肯疏刘监，起蕝终当致鲁生。
须向乘除验天理，莫将夕秀博朝荣。
寄临川诸旧兼悲二谢 其三
李彭（宋代）

何侯嗜学黄鹄举，谢客哦诗丹凤鸣。急雪异时登拟岘，放歌何日酌宣城。
送龚进士文彦
张和（明代）

雪后关河见雁稀，感时伤别思依依。
吴门烟月期同醉，天路云山又独归。
官驿暮帆和雨落，水城寒鸟背人飞。
京华此去推先达，惆怅丘园只布衣。
贺新郎
刘辰翁（宋代）

问何年种植。独成蹊、秾花烂漫，锦开千步。花下老人犹记我，不似那回赏处。并吹却、道边谢墅。黄四娘家今何在，也飘零、偎向前村住。千万恨，寄红雨。
携壶藉草行歌暮。记前宵、深盟止酒，况堪扶路。破手一杯花浮面，不觉二三四五。更竹里、颠狂崔护。试语看花诸君子，但如今、俯仰成前度。君不见，曲江树。
颜鲁公画像
朱翌（宋代）

结刍续体祭中丞，鬼质何为苦见嗔。
千五百年如烈日，二十四州惟一人。
朝衣视坎趋前死，羽服行山即此身。
赖有区区张孝举，直言惊倒汉廷臣。
运有荣枯行
释文珦（宋代）

运有荣枯，道有隆污。
吉凶福祸，相为乘除。
历览旧载，变灭纷如。
或以贫残，或以逼诛。
莫知其端，为之长吁。
予少愚蠢，不能奔趋。
翛然物表，与古为徒。
彼是两忘，乃道之枢。
庶几中庸，匪疾匪徐。
不事王侯，不游国都。
高尚其事，猗那其居。
烟霞冲澹，松竹扶疎。
来往忘机，山泽之癯。
荷裳芰制，可曳可娄。
竺坟鲁诰，可卷可舒。
逍遥林壑，宁畏简书。
临清坐茂，洽比禽鱼。
自守玄默，死生弗渝。
安时处顺，其乐只且。
题蒋徂来明府八骏图 其一
释今无（明代）

地厚凝云暗，天高积雪长。一声过大宛，万里到扶桑。

空旷随青草，驱驰限紫缰。旅魂劳易倦，托尔在斜阳。
扬子江晓发
朱方蔼（清代）

残星堕江底，落月照江畔。荒村鸡乍号，空林鸦未散。

舟师贪利涉，鼓楫中流半。杳杳金山钟，濛濛瓜步岸。

渔人隔烟语，估客停桡饭。沙头两睡禽，比翼失清旦。

风波岂殊途，劳逸各已判。行役何时休，抚景发长叹。
奉报翰林张舍人见遗之诗
孟郊（唐代）

百虫笑秋律，清削月夜闻。晓棱视听微，风剪叶已纷。

君子鉴大视，老人非俊群。收拾古所弃，俯仰补空文。

孤韵耻春俗，馀响逸零雰。自然蹈终南，涤暑凌寒氛。

岩霰不知午，涧澌镇含曛。曾是醒古醉，所以多隐沦。

江调乐之远，溪谣生徒新。众蕴有馀采，寒泉空哀呻。

南谢竟莫至，北宋当时珍。赜灵各自异，酌酒谁能均。

昔咏多写讽，今词讵无因。品松何高翠，宫殿没荒榛。

苔趾识宏制，沙潈游崩津。忽吟陶渊明，此即羲皇人。

心放出天地，形拘在风尘。前贤素行阶，夙嗜青山勤。

达士立明镜，朗言为近臣。将期律万有，倾倒甄无垠。

鸑鷟应蟋蟀，丝毫意皆申。况于三千章，哀叩不为神。
报国寺看花
慕昌溎（清代）

逍遥古寺中，斜日上林顶。禅院静无声，微风弄花影。

雨过野禽寂，一树碧桃冷。徘徊幽径侧，爱此芳春景。

碧草满山亭，钟歇日正永。客去晚风凉，松上鹤初醒。
晚过狮子林
姚道衍（明代）

无地堪逃俗，乘昏复到林。
半山云遏磬，深竹雨留禽。
观水通禅意，闻香去染心。
叩门惊有客，想亦为幽寻。
客至具饷庖中止有豚肝客不食
沈与求（宋代）

三九家风故自寒，朝来馔客到豚肝。不须准拟供涂灶，口腹那能累长官。
寿顾华玉母分得云林夫人
薛蕙（明代）

金台曾构，瑶波潭沲。王母攸庐，问谁侍坐。姗姗季女，一何秀媠。

问曰云林，仙人字我。色侔琼蕊，云发翠妥。陵历沧浪，出入灵璅。

凤飞戢孴，龙辀婀娜。却荫芝盖，俯拾玉果。圃有洪桃，花萼未堕。

纷纭周汉，闇如石火。湘灵举楫，洛妃拥柁。曩栖海右，今遨江左。
青玉案·芝兰桃李环围著
杨无咎（宋代）

芝兰桃李环围著。拥和气、浮帘幕。寿斝交飞争满酌。一声珠丳，数敲牙板，应有梁尘落。腰金虽重何曾觉。更看悬鱼上麟阁。不用祖洲寻灵药。平时阴德，几人今日，额手称安乐。
方景南出示馆中诸公唱和分茶诗次韵
刘才邵（宋代）

欲知奇品冠坤珍，须观乳面齧瓯唇。汤深不散方验真，侧瓶飞瀑垂岩绅。

色香味触未离尘，清意元自超空轮。灵台赓唱格力匀，皎如冰蕊夹霜筠。

高词险韵愁鬼神，雄辨逸藻回冬春。天教飞步出凡伦，窥闯天巧终不真。

闽山苍翠倚高旻，地灵气淑储芳津。从来沾溉浩无垠，修贡先期还更新。

诸公才具足致身，况复感会方逢辰。迩英讲读优儒臣，玉瓯珍赐从中宸。

自怜衰鬓真陈人，欲觅渔舟向水滨。
三和
刘克庄（宋代）

花篮果担更噭呼，巾{左巾右篝去竹}绚烂车骑都。
民多逐末少重本，神岂护短仍凭愚。
厥初捧楬土与木，继以刀割俄香涂。
垂旒绝类河求弁，照乘得匪龙献珠。
尝闻邺令沉巫妪，未必顾劭资髯奴。
阮瞻著论现变怪，罗支送客逢揶揄。
纷纷诛贿及编户，往往求福于朽株。
酒肉如山鼓笛譟，尘飞不见四达衢。
世无孟子卫吾道，河汾先生亦圣徒。
记蜡之俗通上古，舞雩之咏传先儒。
于时游者未滥觞，操携不过卮与壶。
乃今城郭尽衣锦，肯信田里寒无襦。
譬如银河偶生翳，忽逢金篦为刮矑。
又若众人餔糟醉，壮哉欲以一手扶。
馀力矢诗来挑战，邾卑鄫陋素备无。
明鬼首破异端惑，观社兼奋直笔诛。
夜出偏师斫其垒，以杖击地何神乎。
摧锋始欲恣凌铄，敛兵除戒无暴虐。
静思神理幽而玄，孰若孔道昜且较。
更阑市罢欲栖乌，人出空巷堪罗爵。
□□□□□□□，飨众共烹君夫駮。
□□□□□□□，□□□□□□乐。
风调已兆王道行，霰集预占祥瑞数。
先生置之勿复谈，遂事往矣舟移壑。
街头新醅贱如水，孕鱼可鱐蠔可剥。
祝史怀肉厌苾芬，邻翁邀饮任草恶。
独惭绝唱难追攀。如以美玉博鼠朴。
答推官李珪
李复（宋代）

吾族柯条茂，人称孝子贤。
新游思我共，旧学欲谁传。
每爱鸾鸿志，徒嗟犬马年。
青云如得路，骧首看扬鞭。
醉翁操·茫茫
楼钥（宋代）

茫茫。苍苍。青山绕、千顷波光。新秋露风荷吹香。悠颺心地然，生清凉。古岸摇垂杨。时有白鹭飞来双。隐君如在，鹤与翱翔。老仙何处，尚有流风未忘。琴与君兮宫商。酒与君兮杯觞。清欢殊未央。西山忽斜阳。欲去且徜徉。更将霜鬓临沧浪。
读经父所作高承制铭因寄之
孔武仲（宋代）

征路杳无穷，山川掩映中。
记程知远近，分境识西东。
倦客似浮梗，轻鞍如去鸿。
平生惯相遇，转愧坐禅翁。
次韵江子我雪句一首
刘一止（宋代）

头白高山早，千林一夜花。云深乌鬼屿，风乱白鸥沙。

刺促伤时事，飘零念岁华。天今洗兵马，勿复问浮槎。
秋怀十首
张耒（宋代）

西风吹前林，壮士中夜兴。
感此岁月晚，白发来无情。
少年读诗书，意与屈贾争。
口谈霸王略，锐气虹霓横。
天衢白日开，致主皎丹诚。
岂怀富贵念，但愧稷契朋。
栖迟客淮海，忧患相缠婴。
憔悴消壮气，饥寒费经营。
心期与外物，易失常难并。
萧条为斗粟，贫贱洛阳城。
我生亦有命，荣辱复何惊。
但惊岁律遒，慷慨怀平生。
呼儿致浊酒，长啸视青冥。
醉为梁父吟，吟终谁为听。
山居梦觉
舒梦兰（清代）

优昙欲花风籁清，鹤巢笼月松枝明。仙人骑杖下寥廓，银河落耳生秋声。

梦醒残钟隔云断，著破云衣身未暖。沙弥平旦报云来，呼云入卧云犹懒。

比来高卧惟弄云，题诗戏柬云中君。百年但喜云中住，猿鸟多情定可群。
木兰花慢 送亲家丈（原作又从南塘本改）问
元好问（金朝）

又东门送客，侧身西望长嗟。算万里功名，几番风雨，何限云沙。相看已过半百，甚年年、各在一天涯。秋气偏催过雁，疏烟细点归鸦。旌旗未卷鬓先华。清泪落悲笳。问蜀道登天，锦城虽好，得似还家。关心老来婚嫁，要与余、邻屋共烟霞。到□征西车马，轮他杜曲桑麻。
泉
宋祁（宋代）

容与下层岑，飞流界百寻。
记方谁辨玉，杂溜自成琴。
细浪浮烟阔，回波逗月深。
我来聊挹注，嚼药有初心。
碧桃
刘学箕（宋代）

月浸虚庭夜未央，一枝静对白云乡。
三生自结玄都约，来伴疏梅到玉堂。
送严上舍并寄诸公十首·寄俞君任府判
陈造（宋代）

暇日诗成集，西来见未曾。
金徽想流水，玉井定层冰。
呵护山灵惜，流传纸价增。
石湖千载托，密密续前灯。
中秋
王庭筠（金朝）

虚空流玉洗，世界纳冰壶。
明月几时有，清光何处无。
人心但秋物，天下近庭梧。
好在黄华寺，山空夜鹤孤。
九日登明行寺后楼
马光裘（清代）

黄叶珠宫闭，斜阳宝阁开。天形远林尽，山色大荒来。

䆉稏千村获，箖箊一院栽。此间容笑口，应醉菊花杯。
仙萼池亭侍宴应制
沈佺期（唐代）

步辇寻丹嶂，行宫在翠微。川长看鸟灭，谷转听猿稀。

天磴扶阶迥，云泉透户飞。闲花开石竹，幽叶吐蔷薇。

径狭难留骑，亭寒欲进衣。白龟来献寿，仙吹返彤闱。
太阳
丘葵（宋代）

君子之於学，没身而后已。
苟生至陨越，敢不湛攸止。
鹧鸪天 其二 威如属和，得远树二语，为足成之
朱祖谋（清代）

句里春姿发翠微。拍天新涨曲痕肥。亭亭远树人离立，拂拂轻帆莺乱飞。

移晚棹，占空矶。水窗飘笛细风回。眼中无限沧波意，欲采蘋花一笑非。
致政张教授晚而买妾有女戏赠
姜特立（宋代）

隐君无妇几经时，暮景鳏居却未宜。
且喜中郎新有女，岂容白傅老无儿。
闺中不著玉川婢，天下应传京兆眉。
无计去陪汤饼客，花卿有子待歌诗。
严陵道中 其三
吴惟信（宋代）

祇见青山不见家，石栏空倚夕阳斜。梅花欲尽东风急，春事看看到杏花。
送湖南部曲
辛弃疾（宋代）

青衫匹马万人呼，幕府当年急急符。
愧我明珠成薏苡，负君赤手缚於菟。
观书老眼明如镜，论事惊人胆满躯。
万里云霄送君去，不妨风雨破吾庐。
吴中亲旧远寄新酒（二首）
高启（明代）

双壶远寄碧香新，酒内情多易醉人。
上国岂无千日酿，独怜此是故乡春。
赋葛天民栽苇
叶绍翁（宋代）

叶碍渔舟入，丛分水国宽。
低回藏鹭渚，仿佛钓鱼竿。
荡户和萍送，溪翁当竹看。
所怜如许节，不耐雪霜寒。
夏初雨后寻愚溪
柳宗元（唐代）

悠悠雨初霁，独绕清溪曲。
引杖试荒泉，解带围新竹。
沉吟亦何事，寂寞固所欲。
幸此息营营，啸歌静炎燠。
苦雨督鹾课甚迫
宋伯仁（宋代）

仆仆驱驰梦不安，猥哉谁恤买鹾官。
星台阁住春来俸，雨意翻成夜半寒。
可说话人能几辈，难区处事更多般。
桃花一日都开了，插满铜瓶亦倦看。
和李子约户曹四纪权室
华镇（宋代）

主人才术照几先，虚室端居宰利权。谁觉市征非往日，自知岁课埒当年。

高梧六月生秋色，修竹三冬起紫烟。平日纷纷讥识地，不妨澄寂事经禅。
林明仲自梅屿挐舟招丁道济道揆张思豫及予同饮索诗坐间成六绝七月朔日 题西岑
王十朋（宋代）

西岑风物冠吾乡，十里烟波兴味长。不用扁舟鉴湖去，馀生甘向此徜徉。
太常引·一杯聊为送征鞍
杨果（元代）

一杯聊为送征鞍。落叶满长安。
谁料一儒冠，直推上，淮阴将坛。
谁风旌旄，斜阳草树，雁影入高寒
且放酒肠宽，道蜀道，而今更难。?
横吹曲辞。出塞
耿湋（唐代）

汉家边事重，窦宪出临戎。绝漠秋山在，阳关旧路通。

列营依茂草，吹角向高风。更就燕然石，看铭破虏功。
寄刘德父
李流谦（宋代）

解携仍是一年余，本自情亲听迹疎。
子去合登青琐闼，人言方迹短辕车。
向来花月空余梦，近日诗文定起予。
塞雁若知怀远意，寄收聊为问何如。
和沈地官时晹游城西朝天宫韵
李东阳（明代）

岁晏冰雪至，闭门戒深冬。穷阴结赑屃，寒气开鸿濛。

岂徒罢游谒，客至出亦慵。床头抱膝卧，布被围熏笼。

沈侯心神霁，颜色如春融。十日不一见，何以写我悰。

朅来城西游，杖舄谁与同。仙踪蹑楼观，帝乐闻笙镛。

巍巍三珠林，中有万岁峰。俯听尘世喧，众窍号秋蛩。

仰睇逐馀景，流歌溯长风。邈哉虚无教，古昔圣所攻。

君怀度支计，惜此绘画功。畴哉百川障，顿使狂澜东。

皇明统六合，声教通蛮戎。两京郁相望，城阙何葱葱。

龙盘万岭合，虎踞千山重。我昔往观之，汤池带金墉。

君时在南署，邀我回青骢。周旂绚日月，汉掌开芙蓉。

层台与列署，照耀当虚空。逢僧问兜率，访道疑方蓬。

壮怀益磊磈，陋目开昏蒙。至今肠肾间，尚觉百汇充。

适遭明良运，感激惟寸忠。尧门辟贤俊，舜法除奸凶。

孰云闾阎幽，上与廊庙通。君王垂衣坐，百职分卑崇。

峨冠谬通籍，立在明光宫。愿为千尺萝，附君百丈松。

君今已彊仕，我亦非儿童。及时不努力，倏忽成老翁。

閒官远书簿，夙夜不在公。校雠费年月，官长多涵容。

美酝亦可恋，大庖幸相供。文章本非职，篆刻徒为工。

班超晚投笔，犹得班罴熊。吾怜功名遂，非慕万户封。

不然赴林壑，此兴颇亦浓。买田种桑稻，躬耕课奴僮。

缅思太行愿，敛退真吾宗。知君负经济，我力非寅恭。

论功愧不逮，内省面发红。误将铅刀钝，欲比镆铘锋。

狂言试倾倒，拍塞已满胸。君方贾馀勇，逸气凌崆峒。

纷然万丘垤，尽在尘埃中。勋名唾双手，禄食轻千钟。

平生四方志，慷慨随桑弓。游观匪独乐，乐事岂易逢。

歌以报君意，我怀安可穷。
寄陆太守 其二
屈大均（明代）

谢公为郡日，数上会稽山。坐啸君无事，丹霞亦往还。

文章奋禅藻，氛祲息台关。一道飞泉水，无生说未閒。
朝堂斋宿
梅尧臣（宋代）

玉属陪祠日，宫庐寓宿时。
钟来建章远，月过羽林迟。
寒入青绫被，风牵翠凤旗。
贾生谁复召，安问鬼神为。
忆秦娥（七夕）
袁去华（宋代）

月照席。不知天上今何夕。今何夕。鹊桥初就，玉绳低侧。

暂时不夕犹寻觅。那堪更作经年隔。经年隔。许多良夜，怎生闲得。
黄湾书事时虏人犯淮
曹勋（宋代）

海边鼓角动星辰，我复驱贫近海滨。
强对溪山方袖手，不堪梅柳已惊春。
新元北客愁边泪，故国西郊日暮尘。
谁与高寒伴幽独，雪声清梦入霜筠。
灯夕斋中香火独坐招希元不至
宋庠（宋代）

掩室维摩病，从昏太一祠。
谁言鼓吹夕，独礼天人师。
烛烬委寒檠，茗华浮缥瓷。
同袍不我顾，宴坐复何思。
莱州，赠林郎故人林鸣九孙 其一
李宪噩（清代）

倚杖临风思渺然，柴公堤上月娟娟。莺雏啼罢自飞去，城郭如斯悲昔年。
扶筇
朱休度（清代）

老催花事减，春恼病怀深。小雨迟晨起，残红入暮阴。

天涯芳草梦，身外野云心。俯仰茫茫里，扶筇一短吟。
咏月
罗隐（唐代）

湖上风高动白蘋，暂延清景此逡巡。
隔年违别成何事，半夜相逡似故人。
蟾向静中矜爪距，兔隈明处弄精神。
嫦娥老大应惆怅，倚泣苍苍桂一轮。
颂古二十一首 其十九
释居简（宋代）

剑下十分亲，难藏独露身。江流石不转，独有蕴空名。
水轩
林逋（宋代）

日于诗雅转沉迷，尤爱凭阑此构题。
飘荡杨花春意晚，黄鹂飞过水东西。
冬至汴下早行有感一首
刘一止（宋代）

刺促惊时节，侵寻念物华。半生多客里，今日又天涯。

晓月看眉妩，飞云乱眼花。穷途随物感，不必是思家。
春雪二首 其一
张耒（宋代）

春云骄不行，冻雨作飞雪。夜深归无烛，已觉马蹄滑。

那知事未已，通夕注不歇。堂寒晓附火，檐滴更清绝。

前者城东游，桃李粲已发。阴阳不可料，寒气晚犹泄。

青青高坡麦，旧事日可阅。当春望时雨，盛雪或为孽。

生民常苦勤，不敢爱膏血。如何待一饱，常苦神物夺。

茫茫元精理，未易论本末。解裘换斗酒，莫畏衣百结。
点绛唇 其二 内子生日
周紫芝（宋代）

人道长生，算来世上何曾有。玉尊长倒。早是人间少。

四十年来，历尽闲烦恼。如今老。大家开口。赢得花前笑。
冬日同客游李太常伯华诸园
王世贞（明代）

窈窕纵横事事宜，还如谷口动京师。幽亭护竹寻难遍，寒日穿萝袅易垂。

径尽樽醪时一引，坐新钟鼓不须移。风林忽送青山色，霜榭俄低白雪枝。

歌罢缠头珠错落，舞残垂手玉逶迤。城隅柝响催逾劲，席里杯行愬莫迟。

四海烽烟容汝老，百年丘壑为谁私。须留麈尾听玄讲，未许悲吟伏枥词。
重别王掾
贺铸（宋代）

别访难遽了，不知寒夜长。
回灯撤杯案，抱被宿船仓。
载听远鸡唱，稍分征雁行。
临风满掬泪，吹落一襟霜。
俞好客又号菊庄为赋数语
牟巘（宋代）

人生自作计，北屋连南庄。其间复何有，积粟埋屋梁。

敢村有退士，用意独异常。种菊一万株，规作岁晚粮。

老农与老圃，工勤略相当。春雨茁陈根，柔荑绿于秧。

剪翳披厥颖，叶盛在本昌。啜之付茗椀，聊诳藜苋肠。

秋高饱风露，粲粲枝间黄。使天而雨金，不可以为粮。

此赐何敢慢，再拜然后尝。挼挲不劳咀，迸入牙颊香。

三咽下丹田，字之曰黄粱。其情性具烈，毋以他馈伤。

为尔制颓龄，使尔寿而康。彭泽有公田，秫种半顷强。

正使及秋成，所得亦已凉。奈何不少忍，决去惊鸿翔。

百匝绕东篱，采采不盈筐。高吟发清饿，持此送一觞。

珠玉实其腹，千载有耿光。子亦慕陶者，闭户歌慨慷。

但得三径存，何虑一庄荒。老我饥不死，谁与辟谷方。

作诗聊以赠，一笑为发棠。
交韵汉老弟假山
虞俦（宋代）

庭空吏散无公事，一枕清风供午睡。
列仙之陬渺何许，化蝶翩翩可坐致。
梦中意行不识路，神前那有车乘坠。
立壁延缘萝蔓绿，滑径行视莓苔翠。
南游忽到九疑峰，竹痕班班湘娥泪。
箫韶声断苍梧云，石上虚馀千古意。
回镳斜经少昊墟，阆风县圃穷幽邃。
昆仑铜柱高隐天，河流九曲东南被。
高掌远蹠得我惊，二华巨灵留贔屭。
三拓却转问勾芒，首冠连鳌谁所置。
蓬莱浪自弱水隔，挽仰之间兴已寄。
传闻有枣大如瓜，一笑安期方指示。
恶风骤起吹船回，未悟此身在平地。
咚咚衙鼓忽惊觉，起业恰见群儿戏。
叠石亭前作假山，列嶂层峰生诡异。
有如中怒互拏攫，或似画眉相妩媚。
神獒狮子岂其朋，伏虎卧驼非若类。
珠屏九折地不惜，西柱一峰天所弃。
眼中乍见已堪赏，梦里曾游俱可志。
连筒灌水瀑泉飞，薄岸临坻盘石岿。
瓦盘拳石养菖蒲，小有仇池今见二。
乃知仙境只人间，跬步不移千里至。
向来封国在槐枝，我今此梦真相似。
要知万事孰非梦，何物世间能久嗜。
有人夜半欲移舟，读我此诗宁不愧。
杨岐赞
释居简（宋代）

请慈明晚参，对白雪大笑。为父不慈，为子不孝。个般驵𩦱行藏，敢称瞎驴种草。

争怪人言不解禅，熨斗煎茶不同铫。
上皇西巡南京歌十首·其三
李白（唐代）

华阳春树号新丰，行入新都若旧宫。
柳色未饶秦地绿，花光不减上阳红。
书强忠烈手迹卷后
吴振棫（清代）

洪炉发猛火，良玉光不蚀。烈风西北来，劲草众始识。

懿惟嘉庆朝，文武多英特。心肝奉至尊，臣节繇是植。

纪年当癸酉，京辇余旅食。昼惊妖彗长，直扫紫垣侧。

九门断车马，气色昼惶惑。赫赫威烈枪，一破天地黑。

电旗挟雷鼓，中夜的孤𧌒。清跸在近郊，万骑旋宝勒。

晏然遂无事，天盖相有德。先时白波寇，远结黑山贼。

滑台实凶巢，牛李奸叵测。苟非巨刃扬，孰能剪其翼。

外贼应朝至，三辅祸愈亟。神都百万户，县命在晷刻。

伟哉忠烈公，摘发无伏匿。恨未膏斧砧，狱底系徽纆。

先发势转孤，计早乱源塞。嗟嗟城隍隳，小县阙兵力。

阖门卅五口，横尸惨闺阈。大吏疏以闻，天子惊叹极。

推原事本末，煌煌下手敕。谓非寻常功，功乃在社稷。

风转四十年，回首犹记忆。贤子政甚清，抱卷日拂拭。

卷中千百年，精气贯简墨。训家勖俭勤，论事豁忠直。

刚肠无巧舌，读者但太息。就义真从容，视古颜无恧。

方今久苦战，徵调遍南北。将吏岂不多，烽燧胡未熄。

昔时乱则戡，未至忧蹙国。长歌凌霜晓，述往意凄恻。

作歌者为谁，先朝史臣棫。
感古十首 其九
胡仲弓（宋代）

惠连梦春草，江淹梦彩笔。一梦何足凭，材名繇此出。

读书三十何，仅可变形质。所向如面墙，此语难致诘。

何事殷武丁，因梦得良弼。
回文
李洪（宋代）

病卧愁花落，春深怨夜长。
镜明羞短发，窗净惜残香。
偈
释彦充（宋代）

世尊不说说，迦叶不闻闻。
水流黄叶来何处，牛带寒鸦过远村。
除夕忆先大人暨两先慈
顾焘（清代）

淹留夕复夕，两度客中过。背弃惊年换，浮沉问夜何。

妇羞蘋藻洁，子泪白云多。耿耿不成寐，哀哀咏蓼莪。
山水友馀辞 涴鸣
王质（宋代）

幸蒙宠，聊舂容，有水矿，无筠筒。雪姑抬揌妇，巧妇坚正翁。

涴鸣，涴鸣，寻花寻柳无山无，繁阴渐合春模糊。
南云行
阮元（清代）

仰看云在天，未辨行迟速。今日穿云跨岭行，岂知疾过奔马足。

平地风气清，吹云天上行。今日披云动凉气，始知风在云中生。

山不见路惟见云，桃花梨花近不分。北云压山乌欲雨，南云映日红氤氲。

下山直自云中落，云中之人轻似鹤。翩然可是隔仙凡，怅望山头挂云脚。

我闻仙人乘云兼御风，仙家幻术安能通。不如安坐南云下，笑指此云称老翁。
戏答元珍
欧阳修（宋代）

春风疑不到天涯，二月山城未见花。
残雪压枝犹有橘，冻雷惊笋欲抽芽。
夜闻归雁生乡思，病入新年感物华。
曾是洛阳花下客，野芳虽晚不须嗟。
偶书
李若水（宋代）

太原城角小军营，兀坐何人肯见临。
半阴半晴天气杂，一去一住客思深。
功名未信终相负，岁月无端早见侵。
好在床头满壶酒，劝君休约十分斟。
客馆
张琼英（清代）

官馆因间得醉频，山风消暑觉诗新。眼前事过皆为化，胸次秋清岂异春。

便与苍松为野友，应胜皂盖作官人。白头一榻刚凝梦，花气醒禅月满身。
初入罗浮山作 其四
祁衍曾（明代）

山鸟何太奇，五文分毛质。渴饮元露浆，饥食碧梧实。

终年不飞鸣，时为幽人出。我欲执此鸟，施罗叹无术。

神物任变化，何必相促迫。昔有孤高士，炼食朱明陲。

丹成日飞升，遗灶今在兹。旷哉超世心，千古有馀思。

黄鹄不可驭，欲往终难期。置此杳冥事，攀云信所之。
休日黄推官登台
赵汝谠（宋代）

禅阁自何代，万缘委飞埃。碑图久亦灭，栋宗半欲摧。

一水中贯野，练光远萦回。山容媚烟日，澹若今碧开。

清言已忘暑，况复同此杯。攀登旷士情，感寓骚人才。

停坡引归骑，表郭瞻高台。空夜两古柏，飒飒吹凉来。
贤者之孝二百四十首·郭巨
林同（宋代）

为养宁埋子，那知地有金。
如何有天赐，且复怕官侵。
满江红·雪＊霜林
元好问（金朝）

雪＊霜林，□一夜、报春消息。看是处、青回柳眼，粉匀梅额。和气已回倾斗阙，寿星更喜明南极。问四□、节物奉谁欢，辽东客。熊梦旦，非常日。珠履闹，金钗密。指双溪千顷，共斟琼液。不用殷勤千岁祝，姓名已上神仙籍。但时从王母借蟠桃，躬亲摘。
禅人写师真请赞
释慧远（宋代）

画也错，赞也错。
不识蚬子笊篱，唤作普化木铎。
而今要且头不是头，脚不是脚。
恐人无信，立此为约。
晚泊临平
程纶（清代）

篷窗长伏枕，秋梦荻芦间。疏雨分残照，归云杂晚山。

欲随渔牧侣，相对鹭鸥间。俯愧寒潭水，依然照旅颜。
登第示同年
赵鼎（宋代）

氤氲和气凤城春，正是英豪得志辰。雨露九重均造化，丹青千志富经纶。

古来将相皆由此，今见诗书不误人。何处寒乡少年子，绿袍归拜北堂亲。
送郑大夫惟忠从公主入蕃
张说（唐代）

凤吹遥将断，龙旗送欲还。倾都邀节使，传酌缓离颜。

春碛沙连海，秋城月对关。和戎因赏魏，定远莫辞班。
卜算子
韩玉（宋代）

杨柳绿成阴，初过寒食节。门掩金铺独自眠，那更逢寒夜。

强起立东风，惨惨梨花谢。何事王孙不早归，寂寞秋千月。
临江仙
晁冲之（宋代）

双舸亭亭横晚渚，城中飞观嵯峨。画桥灯火照清波。玉钩平浸峨，金锁半沈河。

试问无情堤上柳，也应厌听离歌。人生无奈别离何。夜长嫌梦短，泪少怕愁多。
晚宴南禅寺呈使君叠前韵
洪刍（宋代）

隔年暂到莺将老，此日重陪燕始来。云傍熊轩飞好雨，山移鼍鼓作轻雷。

踏青女伴春衫湿，浮白宾筵舞袖回。可是玄晖方在郡，尊前能赋愧邹枚。
集古挽乔仙 其二
岑尔孚（明代）

芙蓉如面柳如眉，春色人间总未知。谁为含愁独不见，夜来风雨葬西施。
山中吟
陈允平（宋代）

西风凉萧萧，雁过秋空高。
时有岩桂发，落叶飞长皋。
怀梅花及斯远
赵蕃（宋代）

几思载酒更携筇，一访梅花山崦中。
忽念去君三十里，怅然将复与谁同。
鹧鸪天 其三 重游东岩寺，壁间见韩飞霞题字
杨慎（明代）

仙梵潮音水月堂。昙花犹映墨花香。旧围红袖题诗处，曾指银瓶索酒尝。

追幻梦，忆疏狂。春风宿草满平冈。浮山夜壑藏舟夜，槛外长江自渺茫。
道一大尹存之、庭美二学士简于圣明…四韵呈上三君子
杜牧（唐代）

九金神鼎重丘山，五玉诸侯杂珮环。星座通霄狼鬣暗，

戍楼吹笛虎牙闲。斗间紫气龙埋狱，天上洪炉帝铸颜。

若念西河旧交友，鱼符应许出函关。
赋董氏双岐竹
戴表元（宋代）

山庄一对青青玉，潇洒天然同干生。
说与人间好兄弟，时来林下听风声。
龙山亦名隐山余宣和五年十一月中浣日过焉有浙道人鸿公乞偈为作
释德洪（宋代）

迷路不知远，但知寒日斜。过溪逢菜叶，西崦有人家。

斫额惊来客，拄锄方种畬。鸿禅效古者，当效此生涯。
陆务观编修以石芥送刘韶美吏部刘饮以劲酒二公皆旧邻也因其有诗次韵二首 其二
周必大（宋代）

自移家具失连墙，不复灯前共咏觞。手里有诗怜指动，瓮边无分笑头方。
琅邪三十二咏 其五 白云亭
韦骧（宋代）

路作两岐分，亭多聚白云。无心本无恋，于此尚纷纷。
和陈倩曾公岩韵
齐谌（宋代）

天作地藏知几年，公来因得茂林间。谁言物外真仙境，祇接人居近郭山。

石乳望中苍玉坠，泉源深处卧龙闲。行看再为苍生起，乘兴从容重返还。
送周端常之建讲学
赵师秀（宋代）

高名闻已久，方策有文雕。
接得诗人信，知从谏议招。
住遥劳枉刺，去速恨移桡。
何处逢黄菊，秋风故六朝。
玉山岭上作
皇甫曾（唐代）

悠悠驱匹马，征路上连冈。晚翠深云窦，寒台净石梁。

秋花偏似雪，枫叶不禁霜。愁见前程远，空郊下夕阳。
游钟石寺问名寺之因缘老僧指门旁石如覆钟状赋诗一首邀何袭明登仕同赋
孙觌（宋代）

月斧琢朣胧，团栾覆石钟。连络青云根，点注碧藓封。

补天记女娲，移山诧愚公。当年偶遗漏，堕此草莽中。

奇礓久沦蛰，化出金仙宫。老僧惯见之，笑视瓦砾同。

砺角戏乌犍，迸火敲青童。摩挲问亡恙，千岁今一逢。

堂堂张茂先，扣以蜀井桐。噌吰振林莽，叱吸万窍风。

澒洞众壑满，吼彻九地通。狂奔窜幽魅，惊怒拔老龙。

丰山霜露零，彭蠡波浪舂。一鸣固有待，寸筳那得攻。

水曹笔五色，东序罗笙镛。辟易四坐倾，蹴蹋万马空。

伟兹抱奇音，伴我窥灵踪。赋诗乃不如，露草号秋虫。
述愤次李崆峒韵
陈鹏年（清代）

揽镜叹畴昔，我生良不辰。遭逢承平世，罪戾盖有因。

束躬待斧钺，奄忽弥十旬。天怒谅可回，恩波浩无津。

巽命重迟回，已足感臣邻。永念衰病母，江湖隔昏晨。

恐惧心胆碎，雨泣鼻酸辛。上有圣明君，下有垂白亲。
偈颂一百零二首
释慧远（宋代）

一粒红稻饭，几滴牛领血。
凭君子细看，我亦难分雪。
耕者耕未已，种者种不歇。
目望九霄云，谁顾三伏热。
秋收政其时，全在要精洁。
升合等平分，彼我言词绝。
暗室不可欺，吃水也防噎。
上人饱法味，道眼能昭彻。
归来满钵香，坐断水云舌。
金毛恣翻踯，异兽潜深穴。
栗棘金刚圈，略不通水泄。
百草头边著眼看，七星用处当风截。
赠䨥先生
度正（宋代）

眼如明月口如神，閒里乾坤物外身。世上穷通都莫问，粹然生色几何人。
晚书二首 其二
赵蕃（宋代）

抱道等金玉，乃不知自珍。终朝噂𠴲间，叩门复随尘。

那知江湖叟，生计竿与纶。逢人问售否，或至生怒嗔。

此理何谓然，即我我即人。
黄敏复尉新城
梅尧臣（宋代）

新城接桐庐，山茗久所利。
江东亡命儿，贩不畏黥劓。
堂上千金子，捕以操凶器。
恐非吾徒为，勇少乃可避。
哭方碧山前惠州同知
方回（元代）

四年登八十，寿过古来稀。
辞郡非关瘴，思亲自合归。
千诗存老笔，二纪掩閒扉。
鸡絮临筵几，随潮夜梦飞。
十二时 其五
释咸静（宋代）

食时辰，掌钵徒劳入市巡。若将心受檀那饭，也似无功食禄人。
决定信斋不遇 其二
释居简（宋代）

不将柔橹钉桩摇，等视安流与怒潮。若谓他家本无事，须知滴水也难消。
题溧阳两王先生归荣图 其二
杨士奇（明代）

昼锦相辉入故园，连枝竞爽并高年。从前心事清如水，晚得幽閒不愧天。
游北岩之畴昔梦作二诗觉而仅记一联云鬓发丝丝半已华犹将文字少年誇明日为客诵之客十三人请以是为韵予分鬓字
魏了翁（宋代）

时事彫壮心，词华误双鬓。昨梦忽儆予，觉来起孤愤。

五官予所司，此梦乃予训。是心协蓍龟，是气通祲煇。

形骸且不察，理性抑难尽。晓筇度云壑，疏林露鹰隼。

暮归踏江声，寒流烛蛟蜃。惕思怀襄日，气势如项陈。

天根忽晨见，卷去不盈瞬。犹然玩文采，吾果不知分。

饮俊习未忘，依前赋分韵。
重送郑宥归蜀因寄何兆
李端（唐代）

黄花西上路何如，青壁连天雁亦疏。

为报长卿休涤器，汉家思见茂陵书。
念奴娇·西湖和人韵
辛弃疾（宋代）

晚风吹雨，战新荷、声乱明珠苍璧。谁把香奁收宝镜，云锦红涵湖碧。飞鸟翻空，游鱼吹浪，惯趁笙歌席。坐中豪气，看公一饮千石。
遥想处士风流，鹤随人去，老作飞仙伯。茅舍疏篱今在否，松竹已非畴昔。欲说当年，望湖楼下，水与云宽窄。醉中休问，断肠桃叶消息。
寄怀仙居和赞府尤贵端
林表民（宋代）

乐安山水佳，游屐独木至。
复有县佐贤，欲见形梦寐。
忆昨交际初，篝灯饮文字。
数卷出宝储，三人或鼎峙。
相忘略开骸，同道许气义，
间之欻半期，仰止惟一志。
咸言官清，或说立趣异。
对松悟诗玄，饮水乐书味。
於此可怡尽，视彼持游戏。
芸隐示介酬，玉川辱简记。
不敏既得惭，有碍亦每喟。
牖月揖耿光，瓶梅想幽致。
思苦夜无眠，吟成托邮骑。
浊水溪 其一
林朝崧（清代）

红树青山十驿连，笑谈已到浊溪边。行人今夜云林宿，回首烟迷半线天。
西湖书院重建三贤堂
顾逢（宋代）

堂上瞻三像，衣冠各俨然。
两朝贤太守，一代老诗仙。
棠影春风里，梅花夜月边。
西湖新学校，千载后同传。
汉诏郡县行乡饮酒礼颂诗
洪遵（宋代）

咏仁蹈德，骎骎措刑。
舄弈千载，薰为太平。
夏四月不雨守臣不职之罪也将有请于神雨忽大作陈贺州有诗赞喜次韵以酬 其二
王十朋（宋代）

郡人方切望云霓，忽见高田水入低。正好归田饱黄犊，不须骑马听朝鸡。
再镒韵呈杨侍郎
陈造（宋代）

左符得请未逾年，民誉朝评两蔼然。
补衮工夫旧荷橐，承流政绩暂蒲鞭。
周衡可迓须分陕，孔室容窥顾及肩。
侧伫翘材着枚叟，看公亲反汶阳田。
东禅长老梦偈
黄庭坚（宋代）

伐木丁丁斧下鸣，隔溪便应谷中声。
不因蘋末微风起，漂影溪光本自明。
赠裴处士
许浑（唐代）

为儒白发生，乡里早闻名。暖酒雪初下，读书山欲明。

字形翻鸟迹，诗调合猿声。门外沧浪水，知君欲濯缨。
谒文公上方
杜甫（唐代）

野寺隐乔木，山僧高下居。石门日色异，绛气横扶疏。

窈窕入风磴，长芦纷卷舒。庭前猛虎卧，遂得文公庐。

俯视万家邑，烟尘对阶除。吾师雨花外，不下十年馀。

长者自布金，禅龛只晏如。大珠脱玷翳，白月当空虚。

甫也南北人，芜蔓少耘锄。久遭诗酒污，何事忝簪裾。

王侯与蝼蚁，同尽随丘墟。愿闻第一义，回向心地初。

金篦刮眼膜，价重百车渠。无生有汲引，兹理傥吹嘘。
海市
王鹄（清代）

海气结，海市出，蓦地浮云耀金碧。初见云霞互明灭，陡然一起画图列。

市中楼阁何玲珑，排空雉堞气郁葱。素珠泣鲛客，赤仄抛海童。

珍宝纷呈莫名妙，惜无书卷高栋充。但见如山奇贝罗龟龙，龙子龙女争青红。

市东宝马多雄骏，健儿飞鞚何腾躏，龙伯耀武跨隐驎。

市南龙阙高嵯峨，依稀袍笏揖让多，蛟鱼鞠躬听玉珂。

市西市北红楼影，鳜姿水母华妆靓，珊珊游戏凌波冷。

鸳鸯沈水比目浮，帘动春风梦未醒。奇绝苍茫市之尾，窣堵波倏矗天起，僧伽影冷水云里。

繁华世界骄龙公，浮云变幻惊雨工。忽然海天一碧清双瞳，万象寂灭随飘风。
二陆草堂怀古 其二
张吉安（清代）

二陆优劣分，士龙较敦笃。东吴举贤良，于时年十六。

入洛正翩翩，二俊张华目。出补浚仪令，平心断疑狱。

干请拒黄门，词直气岳岳。王弼夜谭经，神鬼亦钦服。

卢志工谮人，遂乃肆谣诼。造物岂不仁，一例遭荼毒。

三世将不祥，西陵诛亦酷。天道本神明，报复如转毂。
寿封君吴先生号味菜
罗钦顺（明代）

人物三吴旧，家声百代延。风流思季札，文采见通玄。

种德高槐在，鸣阴老鹤便。菜根新得味，春酒正开筵。

屋照晴川润，花迎綵服鲜。冰壶行玉果，银甲响鹍弦。

蓬岛云霞接，南山紫翠连。举觞公自乐，分席我无缘。

寿域知优入，官封看屡迁。正当难老日，还值太平年。

磊落钦高躅，殷勤寄短篇。莫论初甲子，从此更三千。
燕坐
陆游（宋代）

赫日曈曈涌海门，黄流混混泝河源。
功成一日书仙籍，链骨成金不足言。
扬子江夜泊逢友人自边回谈塞上事
邓云霄（明代）

仗剑从军侠骨横，相逢凄恻十年情。醉来杨子潮头月，肠断蓬婆雪外城。

汉将射雕吹晓角，胡儿牧马起边声。闻君话尽沙场苦，一夜西风白发生。
古辞
张九思（元代）

郁郁空山苍，霭霭远村树。濯濯明月辉，汩汩寒波注。

松风韵素琴，菱塘飞白鹭。中有太古人，散发振遥步。

俗书吾不解，长镵吾不恶。一饱乃弃余，一饮尽仙露。

世士无与言，吐纳骈新故。寒天变暄暖，古老还童孺。

鼾卧十丈岩，流云相驻护。有时独啸声，垠谷莽回互。
寄答参寥五首 其一
张耒（宋代）

昔我初见子，子时客京师。闻名久不获，既得过所知。

示我一卷久，大小百首诗。我嗜不可辍，熊蹯荐朝饥。

约子彭城游，念当行有期。中间忽仓卒，决去不子辞。

子后来高邮，我居淮之湄。中间无百里，诗句屡欲驰。

客来得子久，云子久南归。投久不能读，恨我闻之迟。

使我早知此，扁舟尚能追。远别不执手，近居不相携。

每念今怅昔，耿耿衷肠悲。子行日已南，我去日已西。

音久不可频，何以慰我思。
伯兄新楼十首
王柏（宋代）

投西眼力拓天宽，收得烟林透入关。
双鹜断霞飞不尽，九峰斜抹有无间。
端午书事
白子仪（宋代）

火云方炽又风薰，谁柅天边午日轮。靖郭所生为贵子，灵均已死作忠臣。

朝衣耻立鸡争地，宾幄难量狗盗人。休语前书忧喜事，浴兰角黍是良辰。
陌上柳
徐照（宋代）

千叶万叶翠色鲜，春风吹尽枝上绵。
五里长亭更短亭，古人今人千万情。
中闺美人念离别，罗衾晓寒梦分绝。
陌上杨柳春生枝，陌上行人春不归。
成都遨乐诗二十一首·冬至进天庆观会太慈寺
田况（宋代）

景至履佳辰，朝祖著国令。
黄宫避潜萌，紫宇晨荫映。
阳德比君子，吾道实可庆。
矧丁皇运享，遇主尧舜圣。
坤维最远方，拙者此尸政。
雅俗旧儒文，民牒少讼争。
幸足宣上恩，愉恐盭物性。
良时不易得，行乐未为病。
高会纵嬉游，丰岁愈繁盛。
与众助戏欣，寄情于俚咏。
和六弟抗江上书怀
赵抃（宋代）

一失已戚戚，诚哉勿尔为。因知贤者事，不与众人期。

别浦客帆卸，隔江渔笛吹。同行兄弟乐，还免动乡思。
丑奴儿·晚来一阵风兼雨
李清照（宋代）

晚来一阵风兼雨，洗尽炎光。理罢笙簧，却对菱花淡淡妆。
绛绡缕薄冰肌莹，雪腻酥香。笑语檀郎：今夜纱厨枕簟凉。
赠画龙陈亦所
岑安卿（元代）

飞龙在天不可识，叶公千载馀墨迹。洞微复写牝牡姿，壁破点晴犹莫测。

老所三山海上仙，贝阙珠宫惯游历。归家援笔写飞腾，变化风云走胸臆。

但忧真赝不可知，空使时人宝燕石。我来幸逢四世孙，笔势翩翩尤逼真。

解衣半载梅山住，持练扣户人纷纷。画成不用书亦所，便作所翁何所分。

出门坛津正秋水，一笑双龙忽飞起。
满江红 李孝先寿日四月八日
李俊民（金朝）

小雨初晴，风摇荡、绿阴清昼。见说道、长庚复向，人閒钟秀。

又对上番成竹笋，能忘赠别垂条柳。看将来、三五月圆时，人如旧。

浮世事，君知否。春梦断，空回首。笑平生豪迈，气冲牛斗。

幽鸟自歌无谱曲，飞花故送长生酒。待骑鲸、海上再相逢，为君寿。
水调歌头（小憩袁氏园用前韵）
吴潜（宋代）

老圃无关锁，放客意中行。颇欣天地开阔，烟钓与云耕。荷长天天翠盖，竹长森森翠葆，景致闹装成。几树榴药发，映水色偏明。

绮楼空，金屋静，恨难平。鼓笙箫笛，谁怜冷落暗尘扃。回首百年人事，转眼几番今古，日迈月俱征。且尽一杯酒，退步是前程。
分得长安此去欲何依七韵送俞子宜 其三
黄衷（明代）

挂管荒落馀，佳处差可纪。月满梅花天，不说千金市。

图书山近郊，兰桡拢江涘。三年持宪心，清寒得如此。
天台智者大师画赞
颜真卿（唐代）

天台大师俗姓陈，其名智顗华容人。隋炀皇帝崇明因，号为智者诚敬申。

师初孕育灵异频，彩烟浮空光照邻。尧眉舜目熙若春，禅慧悲智严其身。

长沙佛前发弘誓，定光菩萨示冥契。恍如登山临海际，上指伽蓝毕身世。

东谒大苏求真谛，智同灵鹫听法偈。得宿命通弁无碍，旋陀罗尼华三昧。

居常西面化在东，八载瓦官阐玄风。敷演智度发禅蒙，梁陈旧德皆仰崇。

遂入天台华顶中，因见定光符昔梦。降魔制敌为法雄，胡僧开道精感通。

又有圣贤垂秘旨，时平国清即名寺。赎得鱼梁五百里，其中放生讲流水。

后主三礼洞庭里，请为菩萨戒弟子。炀皇世镇临江涘，金城说会求制止。

香火事讫乃西旋，渚宫听众逾五千。建立精舍名玉泉，横亘万里皆禀缘。

炀皇启请回法船，非禅不智求弘宣。遂著《净名精义传》，因令徐柳参其玄。

帝既西趍移象魏，师因东还遂初志。半山忽与沙门颠，俄倾逡巡偡韬秘。

止观大师名法源，亲事左溪弘度门。二威灌顶诵师言，同禀思文龙树尊。

荆溪妙乐间生孙，广述祖教补乾坤。写照随形殊好存，源公瞻礼必益敦。

俾余赞述斯讨论，庶几亿载垂后昆。
杂言赋得风送崔秀才归白田限三五七七言
权德舆（唐代）

响深涧，思啼猿。暗入蘋洲暖，轻随柳陌暄。
澹荡乍飘云影，芳菲遍满花源。寂寞春江别君处，
和烟带雨送征轩。
猛虎行
佚名（两汉）

饥不从猛虎食，
暮不从野雀栖。
野雀安无巢，
游子为谁骄。
题环青楼
郑阎（明代）

辕丘之子神仙客，暂向人间寄踪迹。紫绶金章意不趋，白云芳树情偏惜。

旧构危楼野水边，青松翠竹满楼前。寒光静绕湘帘碧，暝色萦回翠黛连。

望极沧洲几千里，叠嶂微茫鸟边起。倚槛朝看出岫云，开门日对悬崖水。

予亦牵缨未得过，此时风物更如何。与君欲毕登临兴，独有陶潜归去歌。
仁智亭夜集
吕陶（宋代）

明月有深意，辉光满层台。佳景岂易得，对此持酒杯。

坐久转清旷，雄风为时来。夜阑兴未倦，归步犹徘徊。
后主
徐钧（宋代）

一曲庭花景未央，匆匆投井事堪伤。
休言王气东南尽，却是君王自趣亡。
送杜伟长学士赴漕河北
胡宿（宋代）

甘陵孤垒起纤埃，趋诏东南武库来。天子此时知国器，生民从库寄贤才。

神锋立断无留刃，筹笔先机有疾雷。行见司徒封露布，邺城歌舞夹行台。
题李伯时飞骑习射图
章良能（宋代）

禁营貔虎天廐龙，技痒不奈刍粟丰。
闻道宝津尝护驾，前朝踊跃矜戏雄。
红绡低击柳枝碧，满满弯弓斫鬃射。
偶然穿叶未为奇，截下红绡方破的。
彩绳子长曳彩轻，闪烁眩转如奔星。
弦头辟雳起马脚，回看一箭落欃枪。
乌纱帽稳春衫薄，交鞯焕烂青丝络。
千步场深隔九关，毕景驰驱有馀乐。
李侯应奉随春官，日晏归穿卫士班。
平生抵死怜神骏，绝艺那能不细看。
不学阎公伏池侧，仓皇丹粉供宣索。
他年乘兴试追寻，妙处只须凭子墨。
十六蹄翻意态真，罄控应节顾眄视。
当时骑士尽应尔，尚想元丰兵制新。
慨今多事困供亿，养兵殆且殚民力。
未闻士歌马腾槽，安得从容观戏剧。
洞仙歌
李鼐（宋代）

余寒未展，帘幕新来燕。杨柳梢头嫩黄染。小溪山缭绕，别是风烟，春澹澹，谁道蓬莱路远。

冰姿人不老，长伴春闲，环珮声中度芳宴。宝屏开，烟袅袅，金鸭吹香，欢笑处，烛影花光共暖。

便莫惜瑶觞醉如泥，占岁岁东风，舞衣歌扇。
句 其三
郎士元（唐代）

寂寞舟中谁供问。
谢诸友移且游德及亭
刘宰（宋代）

老去疏文会，朋来惬素公。
结庐惭远引，挈榼荷亲临。
反旆孤成惭，临池得胜寻。
鸟飞青嶂远，鱼戏碧波深。
挥尘荷香度，开樽柳色侵。
已欣年洊稔，犹冀雨为霖。
学道心坎得，为农力不任。
每因情款款，常恐岁駸駸。
坐久便徐步，觞频怯满斟。
非因苦衰疾，岂惮豁烦襟。
羁旅忘家食，辛勤念子衿。
範模资伯父，灯火惜分阴。
一第均儿戏，微言久陆沈。
箪瓢诚有味，山水会知音。
子事增吾感，吾言岂子箴。
他年黄鹄举，莫忘候蟲吟。
次李秬新秋韵二首 其一
刘摰（宋代）

雨晴凉意日相亲，物物秋容绝点尘。沧海谁期泛槎客，西风先傍忆鲈人。

收还志业围棋局，分付光阴漉酒巾。欲约一樽清夜话，月中凉露满松筠。
送刘散员同赋得陈思王诗山树郁苍苍
许敬宗（唐代）

乔木托危岫，积翠绕连冈。叶疏犹漏影，花少未流芳。

风来闻肃肃，雾罢见苍苍。此中饯行迈，不异上河梁。
湛禅人开田求颂
释正觉（宋代）

衲僧兹欲起家门，老牯鞭催泥水浑。
混处蹈翻明月影，转时耕断白云根。
力田辛苦遵吾祖，炊饭馨香饱子孙。
底事既归蒲坐稳，湛圆心鉴夙忘痕。
早寒
毕仲游（宋代）

十月清宵永，空斋已怯寒。霜篱飞叶密，风案拂沙乾。

晏叔狐裘稳，公孙布被完。檐澌方缀瓦，井冻渐封干。

饱食留鹰距，虚惊落雁翰。谁来沽酒饮，自笑典衣难。

想望存心曲，嘻吟恣笔端。河冰思泽国，路雪寄长安。

邑邑炉灰冷，荧荧烛烬阑。门前生计在，苇席称车单。
【双调】殿前欢_里西瑛号懒
乔吉（元代）

里西瑛号懒云窝自叙有作奉和
懒云窝，石床苔翠暖相和。不和霖雨为良佐，遁迹岩阿。林泉梦引台，风月诗分破，富贵沾涴。歌残楚些，闲损巫娥。
懒云窝，云边日月尽如梭。槐根梦觉兴亡破，依旧南柯。休听宁戚歌，学会陈抟卧，不管伯夷饿。无何浩饮，浩饮无何。
懒云窝，静看松影挂长萝。半间僧舍平分破，尘虑消磨。听不厌隐士歌，梦不喜高轩过，聘不起东山卧。疏慵在我，奔竞从他。
懒云窝，懒云窝里避风波。无荣无辱无灾祸，尽我婆娑。闲讴乐道歌，打会清闲坐，放浪形骸卧。人多笑我，我笑人多。
懒云窝，云窝客至欲如何？懒云窝里和云卧，打会磨跎。想人生待怎么，贵比我争些大，富比我争些个。呵呵笑我，我笑呵呵。
懒神仙，懒窝中打坐几多年。梦魂不到青云殿，酒兴诗颠。轻便如宰相权，冷淡如名贤传，自在如彭泽县。苍天负我，我负苍天。
登凤凰台
凤凰台，金龙玉虎帝王宅，猿鹤只欠山人债，千古兴怀。梧桐枯凤不来，风雷死龙何在？林泉老猿休怪。锁魂楚甸，洗恨秦淮。
登江山第一楼
拍阑干，雾花吹鬓海风寒。浩歌惊得浮云散，细数青山。指蓬莱一望间，纱巾岸。鹤背骑来惯，举头长啸，直上天坛。
送谢士良之江东
宋无（元代）

谢安游赏去，别酒惜临分。
万里甘为客，三春苦送君。
风帆唏逆水，江树入空云。
若过青山下，须题李白坟。
老而健贫而诗自志其喜八首
方回（元代）

老翁处处有，不健复何为。
贫户家家是，能诗始足奇。
东坡捐玉带，白傅放杨枝。
新有僧相识，时来说易诗。
鹧鸪天·候馆灯昏雨送凉
元好问（金朝）

候馆灯昏雨送凉，小楼人静月侵床。多情却被无情恼，今夜还如昨夜长。
金屋暖，玉炉香。春风都属富家郎。西园何限相思树，辛苦梅花候海棠。
问春
白玉蟾（宋代）

不教蜂蝶畧来些，岂是春神病酒耶。
燕语莺啼今几日，风魔雨难许多花。
广德途中观刈稻
王十朋（宋代）

田父欣相语，今年幸有秋。深忧水后烂，急向雨馀收。

穗尽穴移鼠，畦空童放牛。何当速归去，吾亦有西畴。
李伯时画弥陀像赞
释德洪（宋代）

以慈为室，以忍为衣。法空为座，示同体悲。四十八愿，为世所归。

如日没时，鸟接翅飞。大哉甘露，妙法总持。令我观门，洞开坦夷。

谛见自心，妙绝知思。是皈依处，真不思议。律我意马，使不妄驰。

光明现前，见白莲池。不假中阴，屈伸顷时。欣然化生，如八岁儿。

何以至此，请审思之。皆我精进，想力所持。稽首妙湛，不动巍巍。

令一切众，绝痴暗疑。有同愿者，但瞻导师。脱然蝉蜕，出五浊泥。
首尾吟二十首 其八
陶安（明代）

达观万象付评量，楼殿如星起宝坊。唱佛狂谈如有理，参禅兀坐畏无常。

法传心印皆文字，形寓阎浮即色香。未必真空都绝物，达观万象付评量。
古风其五十六
李白（唐代）

越客采明珠。
提携出南隅。
清辉照海月。
美价倾皇都。
献君君按剑。
怀宝空长吁。
鱼目复相哂。
寸心增烦纡。
畅情
邓羽（明代）

花无长在树，人无长在世。
有花须常赏，有酒须当醉。
秋霜上鬓来，春风吹不去。
泛舟淮安城西历游湖上诸园晚归迟月 其一
万光泰（清代）

长堤如井眉，城邑在井底。平畴通酒垆，斜陌截腥市。

缘溪见渔父，迷路问芦子。才遵短彴行，却喜单舟舣。

晴沙秋练净，远绿春烟靡。数湾迹已深，一席轻可使。

微吟聊自赏，默会兴何已。停桡复潭阴，草色动圆水。
挽平昌戴丞二首
王迈（宋代）

倒蔗入佳境，寒花留晚香。
福田三古刹，恩泽四舆梁。
鹤化空华表，牛眠占吉藏。
他年青与紫，恒塞桂枝堂。
五言杂兴七首 其七
朱松（宋代）

身轻客已去，睡美体新浴。南风吹好句，历历韵松竹。

虽云天耳听，拟以幽梦续。不辞举似人，恨汝心眼肉。
用字谜
佚名（元代）

三山自三山，山山甘倒悬。一月复一月，月月还相连。

左右排双羽，纵横列二川。阖家都六口，两口不团圆。
送戴道士住天台
程钜夫（元代）

君承恩命住天台，万壑千峰绕绛台。门外霞川浮溟涬，杯中云海接蓬莱。

时同野鹤看桃去，或领山猿采药回。三十年前吾亦到，旧题应入白云堆。
和文与可洋州园亭三十咏 寒芦港
苏辙（宋代）

芦深可藏人，下有扁舟泊。
正似洞庭风，日莫孤帆落。
癸巳仲冬念四日予五旬有一贱诞忧制未释因避客新矶书舍漫成俚句姑以咏怀
饶与龄（明代）

履世躬逢三圣王，悬弧五度荷穹苍。抱怀纠郁长如结，毛发萧疏渐有霜。

闷过园林聊玩日，閒谈轩岐摄生方。蓼莪遗咏多惭负，敢向堂前强举觞。
次韵俞子文感事
朱长文（宋代）

我曾折桂向蟾宫，君有文华似彩虹。
连蹇未酬平日愿，笑歌犹得故乡同。
不才甘作耕岩叟，有志宜为结驷翁。
穷达由来都似梦，几人曾是黑头公。
寄革露传祖宣老二首
吴则礼（宋代）

铁塔亭亭石迳斜，参差楼殿倚青霞。
秋江曾试中{左氵右霝}水，春焙仍分北苑芽。
隐几飞帆过别浦，翻经孤雁起寒沙。
禅龛坐隔几千里，想见烟云乱雨花。
和范御史见赠
赵抃（宋代）

我趋仕途三十春，矹矹求友难其人。相逢探取百一二，变几不泯磨功勋。

或言同途行异径，或始卓荦终因循。或临利害失趋向，或走势利遗贱贫。

或面盱睢背忌刻，或口仁义心顽嚚。或名公卿节屠隶，或实盗蹠文孟荀。

澄川倏忽起波浪，平地咫尺生嶙峋。薰莸兰芷逐萧艾，玷颣琼玖俄玞珉。

兹事自古慎所与，倾盖如旧白头新。仲尼评友戒损益，故尝佩服书诸绅。

履中蹈道敢不勉，至愚所恃生逢辰。朝廷基扃要扶助，天子尧舜圣且仁。

焦劳汲汲纳谠议，风宪思得御史真。翰林钜公不识面，误以愚者名上陈。

至和改元秋九月，诏书晓落长淮滨。孤贫自省预台选，无意顾藉家与身。

直期贤用不肖斥，忠邪路判如越秦。频章累疏辨得失，上前往往婴龙鳞。

时吾贯之日联句，玉树欲使蒹葭亲。为怜出处共本末，未始气味殊甘辛。

忠言鲠议不我间，开诚待我逾天伦。螭头连登拜白简，豸角对拱朝紫宸。

雕盘隼击雪霜凛，豺狼奔北穷狐㕙。九重上报不惜死，岂复谗口防狺狺。

避嫌岁满体当去，柬南亟请辞天闉。俞音分得郡印绶，毗陵地与桐庐邻。

颍清淮渌榜舟过，橘黄酒白鲈鱼珍。儿童共游竞嗟赏，闾里故老相欢欣。

皇恩过家许上冢，我辈荣华事欲均。得公长篇三四读，正似观海无涯津。

测量不可何以报，赠公岁久如松筠。
夏晚野行
秦涌（清代）

牛背歌儿度远烟，东风拍拍雨余天。溪前忽露晴光晚，唱起垂杨无数蝉。
负薪行
杜甫（唐代）

夔州处女发半华，四十五十无夫家。
更遭丧乱嫁不售，一生抱恨长咨嗟。
土风坐男使女立，应当门户女出入。
十犹八九负薪归，卖薪得钱应供给。
至老双鬟只垂颈，野花山叶银钗并。
筋力登危集市门，死生射利兼盐井。
面妆首饰杂啼痕，地褊衣寒困石根。
若道巫山女粗丑，何得此有昭君村？
首尾吟 其八十
邵雍（宋代）

尧夫非是爱吟诗，诗是尧夫欢喜时。欢喜焉能便休得，语言须且略形之。

胸中所有事既说，天下固无人致疑。更不防闲寻罅漏，尧夫非是爱吟诗。
宿超果山寺
文同（宋代）

荒途涉沮洳，危岭升坡阤。
爱此清净居，不倦来往多。
山僧见余喜，颠倒披乾陀。
引我坐前轩，山果丹碧罗。
食已步野径，新柔踏晴莎。
就石枕古棱，依松执长柯。
是夕乃宿此，东山吐圆波。
夜久不能寐，禽虫伴幽哦。
达旦鸣落叶，固非俗士歌。
岩猿与溪鸟，应笑频经过。
次韵月湾午坐偶成
徐瑞（宋代）

年来与世亦婴儿，众欲纷纷看朵颐。
简策只留遗事在，英雄空朵大名垂。
斲轮老去谁堪付，弹铗归业未觉迟。
少约林泉今白发，不偿素顾待何时。
敬和栖霞先生鸟松阁作
王蓝玉（清代）

风月阁中自一天，老松环抱暑无权。台澎坐理升平日，公退吟馀意适然。
再过龙洞阁
陆游（宋代）

天险龙门道，霜清客子游。
一筇缘绝壁，万仞俯洪流。
著脚初疑梦，回头始欲愁。
危身无补国，忠孝两堪羞。
和傅监仓南园游船
陈宓（宋代）

小舟初具似渔家，一曲清溪便可夸。
垂钓便能升跃鲤，归篙时复带栖鸦。
园亭不扫心长静，水竹无多镜自华。
暇日傥来同笑语，书囊诗卷未应涯。
枯树
韩愈（唐代）

老树无枝叶，风霜不复侵。腹穿人可过，皮剥蚁还寻。

寄托惟朝菌，依投绝暮禽。犹堪持改火，未肯但空心。
同王錥起居程浩郎中韩翃舍人题安国寺用上人院
钱起（唐代）

慧眼沙门真远公，经行宴坐有儒风。香缘不绝簪裾会，

禅想宁儒藻思通。曙后炉烟生不灭，晴来阶色并归空。

狂夫入室无馀事，唯与天花一笑同。
送顾非熊下第归越
姚合（唐代）

失意寻归路，亲知不复过。家山去城远，日月在船多。

楚塞数逢雁，浙江长有波。秋风别乡老，还听鹿鸣歌。
追送友人李季允归蜀三首并寄所怀 其一
周南（宋代）

独往知心在，晨风忆缆开。江涛宽屡涉，山鬼讯重来。

甲子悲麟去，林庐有雁回。赠言吾岂敢，遗药可无猜。
春水满四泽
玄烨（清代）

条风拂春水，碧涨绕烟岑。梅萼先知暖，林梢渐覆阴。

柳舒鸣好鸟，渚静习时禽。韶景融和处，潜窥造化心。
落花
陆游（宋代）

桃李擅春事，酴醾为之殿。
岂不欲周旋，过日如掣电。
大风连三日，吹尽无余片。
留之岂有策，伫立情眷眷。
空令肠九回，竟欠语一转。
流年付芳草，樽酒孤胜践。
莺声入碧云，帘影满深院。
消摇绿阴间，风流属团扇。
丁丑别金坛刘漫塘七首 其四
杜范（宋代）

川泽升为雨，霈然周四郊。有水行地中，溉灌亦良劳。

势力固有限，戛哉加分毫。为义分内耳，谁言薄云高。
与僧话旧
于武陵（唐代）

草堂前有山，一见一相宽。处世贵僧静，青松因岁寒。

他山逢旧侣，尽日话长安。所以闲行迹，千回绕药栏。
揭天谣九首 其九
周玄（明代）

魂清清，魄濯濯。鸟不号，鱼不跃。纷水神，激山乐。天亦捶残，地亦摧却。

提携踏青霞，九回吊孤月。秋台乡树结桐花，千年恨血点泉沙。

鬼灯送客三山下，黄尘清水扶桑斜。
署事象山游圆峰寺时闻邸报
梁必强（明代）

人事支离任转蓬，炎凉作敌古今同。山今讶我头头错，我羡山今色色空。

龙带浮云归古洞，犬随白鹤舞松风。凭高才话诸天事，月挂峰头别又匆。
离嘉州宿平羌
陆游（宋代）

初挈囊衣宿水村，萧然一扫旧巢痕。
本来信手忘工拙，却为无心少怨恩。
自笑远游谙马上，已营小筑老云根。
淡烟疏雨平羌路，便恐从今入梦魂。
金陵杂兴二百首
苏泂（宋代）

紫髯何事忽迁都，有意宫中号太初。
他日三军嫌饮水，只应翻忆武昌鱼。
送黟县学官江归上饶石湖精舍
方回（元代）

小桃源住饭不足，夜鹤传声趣驾还。
细嚼紫阳山色饱，馋涎犹睨应天山。
次单推韵
张九成（宋代）

庾岭三江外，相过车马勤。
孤吟清庙瑟，愁思楚江云。
寂寞林逋宅，凄凉伍相坟。
何时定归去，摸索断碑文。
和移居二首 其二
黄淳耀（明代）

邻翁天机深，不读书与诗。我为道今古，耳学颇有之。

日出长营营，日入无所思。青青舍北松，识彼年少时。

见人无揖让，亲疏并如兹。祝尔勿入城，恐遭童子欺。
生查子　　春景 闺情
吴伟业（清代）

香暖合欢襦，花落双文枕。娇鸟出房栊，人在梧桐井。

小院赌红牙，输却蒲桃锦。学写贝多经，自屑泥金粉。
送苏屯田知单州
司马光（宋代）

佳郡望都城，相闻击柝声。
宾朋缠执别，耆旧已前迎。
彩服当年戏，骊驹此日荣。
弦歌应尽在，琴调不须更。
赋吴守友石台
胡寅（宋代）

南圃缭粉墙，幽径便蜡屐。
蒙然遇高荫，炎景不予赫。
天成一高坫，为印子云宅。
大藤如虬龙，陟降蜿尾脊。
青冥搴茂叶，何异张翠帟。
想见春风时，紫蕊浓可摘。
富哉他山骨，辇致罗铁碧。
或如爨桐断，或若林笋刺。
或如五老拳，或若太华擘。
或如虎方踞，或若羱欲踯。
或崎难著足，或坦可敷席。
或倚以憩惫，或坐以对弈。
广轮两拓手，丛秀不迫窄。
何须狻猊座，方丈出戏剧。
况论芥子中，不与须弥隔。
有之则似之，知君介如石。
石中有良玉，终古不变易。
兹游谢兰亭，何用叹陈迹。